রিয়েল এস্টেটে কেনাবেচার সময়ে আধারের ব্যবহার আবশ্যিক করতে চলেছে কেন্দ্রীয় সরকার। একটি সর্বভারতীয় সংবাদপত্রের খবর অনুযায়ী, জমি বা বাড়ি রেজিস্ট্রেশনের সময়, সেল এগ্রিমেন্ট বা পাওয়ার অফ অ্যাটর্নি দেওয়ার ক্ষেত্রে আধারের তথ্য প্রমাণ দেওয়া বাধ্যতামূলক করা হচ্ছে।
সম্পত্তির ইলেকট্রনিক রেজিস্ট্রেশনও বাধ্যতামূলক করতে চাইছে মোদী সরকার। এর জন্য ১৯০৮ সালের রেজিস্ট্রেশনের আইনের ৩২ ও ৩২এ ধারা বদল করা হতে পারে। তার খসড়া প্রায় তৈরি বলে দাবি করা হচ্ছে। 
এই সংবাদপত্রের সূত্র অনুযায়ী, কোনও ব্যক্তি যদি রেজিস্ট্রি অফিসে গিয়ে সম্পত্তির রেজিস্ট্রেশন করাতে চায় বা কোনও সম্পত্তির অধিকার দাবি করে, তাহলে তাঁর আধারের তথ্য যাচাই করা হবে। 

এই বিষয়ে অন্যান্য খবর

প্যান কার্ড নিয়ে কড়া কেন্দ্র, চূড়ান্ত সময়সীমা বেঁধে দিল সরকার
বেনামে লেনদেন করলে দ্বিগুণ কঠিন শাস্তি! জানিয়ে দিল আয়কর দফতর


এর মাধ্যমেই জাল ও বেনামি সম্পত্তি কেনাবেচা কমানো যাবে বলেই সরকারের ধারণা। ইতিমধ্যেই গ্রামোন্নয়ন দফতরের থেকে রাজ্যগুলিকে বলা হয়েছে নথি রেজিস্ট্রেশনের সময়ে ‘আধারের প্রমাণ’ দেওয়ার নিয়ম প্রণয়নের ব্যাপারে উদ্যোগী হতে।
নোটবাতিলের সময়েই বেনামি লেনদেন আটকাতে আইন সংশোধন করেছিল মোদী সরকার। সেই সংশোধিত আইন অনুযায়ী, কেউ বেনামি লেনদেনে দোষী প্রমাণিত হলে তার কমপক্ষে এক থেকে সাত বছর পর্যন্ত জেল হতে পারে। সম্পত্তির দামের ২৫ শতাংশ পর্যন্ত জরিমানাও হতে পারে।